MRK sê oor Etzebeth-saakEben Etzebeth. Foto: Twitter Die Menseregtekommissie het Vrydag gesê die hersieningsaansoek is in die Pretoriase hooggeregshof teruggetrek, in oorleg met Eben Etzebeth. “Die saak sal nou na die gelykheidshof verwys word om spoedig en op ŉ vriendskaplike wyse afgehandel te word,” het Gushwell Brooks, woordvoerder van die MRK, in ŉ verklaring gesê. “Mnr. Etzebeth en die kommissie is vol vertroue dat dit in die beste belang is van alle betrokke partye.” Die haatspraaksaak hou verband met ŉ voorval in Langebaan waarin Etzebeth (28) en nog ander mense glo twee mans aangerand en na bewering rassistiese aanmerkings toegesnou het. Etzebeth ontken alle bewerings. Sy prokureurs het daarna ŉ hersieningsaansoek by die gelykheidshof ingedien waarin Etzebeth versoek het dat die MRK se haatspraaksaak teen hom geskrap word. Die MRK het al erg onder skoot gekom oor sy hantering van die saak. Die MRK het in Oktober verlede jaar gesê hy ondersoek adv. Buang Jones, sy waarnemende regshoof, se uitlatings op 3 Oktober in Langebaan dat Etzebeth nie met “moord sal wegkom nie” en dat die MRK van hom ŉ “voorbeeld sal maak”.